CELEX: 52014PC0227
Language: mt
Date: 2014-06-11
Title: Proposta għal DEĊIŻJONI TAL-KUNSILL li tiddetermina l-kompożizzjoni tal-Kumitat Ekonomiku u Soċjali

|
			
		
		
		52014PC0227
		
			Proposta għal DEĊIŻJONI TAL-KUNSILL li tiddetermina l-kompożizzjoni tal-Kumitat Ekonomiku u Soċjali /* COM/2014/0227 final - 2014/0129 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Artikolu 301 tat-Trattat dwar
il-Funzjonament tal-Unjoni Ewropea (TFUE) jistipula li l-għadd ta’ membri
tal-Kumitat Ekonomiku u Soċjali, imsejjaħ “il-Kumitat Ekonomiku u
Soċjali Ewropew” skont ir-Regoli ta’ proċedura tiegħu (minn hawn
’il quddiem “il-Kumitat”), ma għandux jaqbeż it-350. 
Sad-dħul fis-seħħ tat-Trattat
ta’ Lisbona, il-kompożizzjoni tal-Kumitat kienet stabbilita fit-Trattati.
Minn issa 'l quddiem, it-tieni paragrafu tal-Artikolu 301 jistipula li
l-Kunsill, waqt li jaġixxi b’mod unanimu wara proposta tal-Kummissjoni,
jadotta deċiżjoni li tiddetermina l-kompożizzjoni tal-Kumitat. 
L-Artikolu 7 tal-Protokoll (Nru 36)
dwar id-Dispożizzjonijiet Tranżitorji żamm il-kompożizzjoni
tal-Kumitat kif kien ġie preċedentement stabbilit
fl-Artikolu 258 tat-Trattat KE “sakemm tidħol fis-seħħ
id-deċiżjoni prevista fl-Artikolu 301 tat-TFUE”. 
Mill-1 ta’ Lulju 2013,
il-kompożizzjoni tal-Kumitat ġiet adattata mill-Artikolu 23(1)
tal-Att dwar il-kundizzjonijiet tal-adeżjoni tar-Repubblika tal-Kroazja.
L-Artikolu 23(2) ta’ dan l-Att jistipula li l-għadd ta’ membri
tal-Kumitat “għandu jiżdied temporanjament għal 353 sabiex
titqies l-adeżjoni tal-Kroazja għall-perjodu mid-data
tal-adeżjoni sa tmiem il-mandat li matulu l-Kroazja tidħol fl-Unjoni
jew sad-dħul fis-seħħ tad-deċiżjoni msemmija
fl-Artikolu 301, it-tieni paragrafu, TFUE, skont liema minnhom jiġi
l-ewwel”. 
Il-mandat attwali tal-Kumitat se jintemm
fl-20 ta’ Settembru 2015. Għaldaqstant, huwa
neċessarju li l-Kunsill jadotta deċiżjoni dwar
il-kompożizzjoni tal-Kumitat fil-ħin qabel il-Kunsill iniedi
l-proċedura għat-tiġdid tal-Kumitat għall-perjodu
2015 - 2020. 
Ta' min ifakkar li l-Artikolu 300(5) TFUE
jistipula li r-regoli li jirregolaw in-natura tal-kompożizzjoni tal-Korpi
Konsultattivi (Il-Kumitat Ekonomiku u Soċjali u l-Kumitat
tar-Reġjuni) "għandhom jiġu rieżaminati f'intervalli
regolari mill-Kunsill sabiex jieħdu in konsiderazzjoni l-iżviluppi
ekonomiċi, soċjali u demografiċi fi ħdan l-Unjoni.
Il-Kunsill, fuq proposta tal-Kummissjoni, jadotta deċiżjonijiet
għal dan l-għan.” 
2.           RIŻULTATI
TAL-KONSULTAZZJONIJIET MAL-PARTIJIET INTERESSATI 
Ma sar l-ebda żvilupp ekonomiku,
soċjali u demografiku fl-Unjoni mill-Konferenza Intergovernattiva 'l hawn
li adottat it-test tat-Trattat ta’ Lisbona li jkun jiġġustifika bidla
sinifikanti fin-natura tal-kompożizzjoni tal-Kumitat. Għalhekk,
il-proposta attwali hija limitata għad-determinazzjoni tal-għadd ta’
membri tal-Kumitat għal kull Stat Membru. Barra minn hekk, il-Kummissjoni
qiegħda tadotta din il-proposta fl-istess ħin tal-proposta
tagħha dwar il-kompożizzjoni tal-Kumitat tar-Reġjuni, li adotta
rakkomandazzjoni dwar il-kompożizzjoni tiegħu li l-Kummissjoni kif
mistħoqq qed tikkunsidra. Għar-raġunijiet ta’ hawn fuq, il-Kummissjoni
ddeċidiet li ma tikkonsultax b’mod wiesa’ dwar din il-kwistjoni. 
3.           L-ELEMENTI
ĠURIDIĊI TAL-PROPOSTA
3.1         Bażi ġuridika
Il-proposta hija bbażata fuq it-tieni
paragrafu tal-Artikolu 301 tat-TFUE li jistipula għal
deċiżjoni unanima tal-Kunsill li tiddetermina l-kompożizzjoni
tal-Kumitat. 
3.2         Spjegazzjoni tal-proposta
Il-kompożizzjoni attwali tal-Kumitat,
wara l-adeżjoni tal-Kroazja, ma tistax tinżamm fl-intier tagħha
lil hinn mill-mandat tal-membri attwali, billi tkun taqbeż l-għadd
massimu ta’ siġġijiet kif previst fit-Trattat. 
It-Trattati ma jagħmlu l-ebda
dispożizzjoni dwar il-metodu ta’ kompożizzjoni tal-Kumitat Ekonomiku
u Soċjali jew il-Kumitat tar-Reġjuni sal-għadd massimu ta’
350 membru. Dan huwa f’kuntrast mal-kriterji għall-kompożizzjoni
tal-Parlament Ewropew li huma stabbiliti fl-Artikolu 14(2) tat-Trattat
dwar l-Unjoni Ewropea. Billi l-Parlament huwa magħmul minn
rappreżentanti eletti direttament taċ-ċittadini tal-Unjoni,
il-Kumitat jikkonsisti minn organizzazzjonijiet ta’ impjegaturi, impjegati, u
partijiet oħra li jirrappreżentaw is-soċjetà ċivili
(l-Artikolu 300(2) TFUE) Għalhekk, l-iżgurar li l-vuċi
tal-impjegaturi, tal-impjegati u tas-soċjetà ċivili tinstema’
fil-Kumitat għandu jkun l-interess primarju għall-kuntrarju
tal-istabbiliment ta' kwalunkwe rabta diretta mad-daqs tal-popolazzjonijiet
rispettivi tal-Istati Membri.
Il-Kummissjoni hija tal-fehma li l-bilanċ
attwali fil-kompożizzjoni tal-Kumitat għandu jinżamm kemm jista’
jkun, billi huwa r-riżultat ta’ Konferenzi Intergovernattivi
suċċessivi. 
Għalhekk, qed jiġi propost li kemm
jista' jkun isiru ftit li xejn modifiki, biex jitnaqqas in-numru attwali ta’
siġġijiet allokati lil Stat Membru b'massimu ta' wieħed, u,
filwaqt li jiġi rrispettat għadd minimu ta’ ħames
siġġijiet għal kull Stat Membru (l-għadd attwali ta’
siġġijiet għal Malta) sabiex jippermetti l-involviment
tal-membri ta’ kull Stat Membru f’medda sħiħa ta’ attivitajiet
tal-Kumitat, jiġi applikat dan it-tnaqqis l-ewwel lill-Istati Membri
l-inqas popolati (il-Lussemburgu, Ċipru u l-Estonja). 
Il-Kummissjoni tadotta din il-proposta b’mod
parallel mal-proposta dwar il-kompożizzjoni tal-Kumitat tar-Reġjuni.
Il-paralleliżmu fir-rigward tal-allokazzjoni tas-siġġijiet bejn
l-Istati Membri fiż-żewġ Kumitati għandu jinżamm. 
Il-Kummissjoni tqis li ma jkunx xieraq li
tiġi stabbilita metodoloġija li tkun tiddetermina minn qabel
ir-riallokazzjoni tas-siġġijiet fil-każ li Stat Membru ġdid
jissieħeb mal-Unjoni, peress li t-Trattat jipprevedi rieżami regolari
u ma jipprovdix kriterji li fuqhom tista' tiġi bbażata
metodoloġija permanenti. 
3.3         Id-dħul
fis-seħħ 
Huwa propost li l-Kunsill jipposponi
d-dħul fis-seħħ ta’ din id-Deċiżjoni sal-jum wara
t-tmiem tal-mandat attwali tal-Kumitat. Jekk id-dħul fis-seħħ ma
jkunx differit, l-Artikolu 23(2) tal-Att li jikkonċerna
l-kundizzjonijiet tal-adeżjoni tar-Repubblika tal-Kroazja, ikun jimplika
li ż-żieda temporanja għal 353 membru ma tkunx aktar legali
mid-data tad-dħul fis-seħħ tad-Deċiżjoni proposta. 
2014/0129 (NLE)
Proposta għal
DEĊIŻJONI TAL-KUNSILL
li tiddetermina l-kompożizzjoni
tal-Kumitat Ekonomiku u Soċjali
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 301
tiegħu,
Wara li kkunsidra l-proposta tal-Kummissjoni
Ewropea,
Billi:
(1)       L-Artikolu 300(2)
tat-Trattat dwar il-Funzjonament tal-Unjoni Ewropea jistipula li l-Kumitat
Ekonomiku u Soċjali jikkonsisti minn rappreżentanti ta’
organizzazzjonijiet ta’ impjegaturi, impjegati, u ta’ partijiet oħra li
jirrappreżentaw is-soċjetà ċivili.
(2)       L-Artikolu 301
tat-Trattat dwar il-Funzjonament tal-Unjoni Ewropea jistipula li l-Kunsill
jiddetermina l-kompożizzjoni tal-Kumitat Ekonomiku u Soċjali.
L-għadd ta’ membri ma jaqbiżx it-350. 
(3)       Il-bilanċ attwali
fil-kompożizzjoni tal-Kumitat Ekonomiku u Soċjali għandu sa fejn
hu possibbli jinżamm peress li huwa r-riżultat ta’ Konferenzi
Intergovernattivi suċċessivi.
(4)       Sabiex jippermetti
lill-Kumitat Ekonomiku u Soċjali li jkun magħmul skont
l-Artikolu 23 tal-Att li jikkonċerna l-kundizzjonijiet
tal-adeżjoni tar-Repubblika tal-Kroazja sa tmiem il-mandat tal-membri
attwali, id-dħul fis-seħħ tad-Deċiżjoni attwali
għandu jiġi ddifferit sa dik id-data,
ADOTTA DIN ID-DEĊIŻJONI: 
Artikolu 1
L-għadd tal-membri tal-Kumitat Ekonomiku
u Soċjali jkun kif ġej:
Il-Belġju                                                                      12

Il-Bulgarija                                                                  12

Ir-Repubblika Ċeka                                                     12

Id-Danimarka                                                              9

Il-Ġermanja                                                                 24

L-Estonja                                                                    6

L-Irlanda                                                                     9

Il-Greċja                                                                      12

Spanja                                                                         21

Franza                                                                         24

Il-Kroazja                                                                    9

L-Italja                                                                        24

Ċipru                                                                           5

Il-Latvja                                                                      7

Il-Litwanja                                                                  9

Il-Lussemburgu                                                           5

L-Ungerija                                                                   12

Malta                                                                           5

Il-Pajjiżi l-Baxxi                                                          12

L-Awstrija                                                                   12

Il-Polonja                                                                    21

Il-Portugall                                                                  12

Ir-Rumanija                                                                 15
Is-Slovenja                                                                  7

Is-Slovakkja                                                                9

Il-Finlandja                                                                 9

L-Isvezja                                                                     12

Ir-Renju Unit                                                              24.
Artikolu 2
Din id-Deċiżjoni tidħol fis-seħħ
fid-data ta’ jum wara tmiem il-mandat tal-membri attwali tal-Kumitat Ekonomiku
u Soċjali. 
Magħmul fi Brussell,
                                                                       Għall-Kunsill
                                                                       Il-President